b'\n_START_ARTICLE_\nJonas Motiej\xc5\xabnas-Valevi\xc4\x8dius\n_START_SECTION_\nBiografija\n_START_PARAGRAPH_\n1914\xc2\xa0m. mobilizuotas, 1915\xc2\xa0m. baig\xc4\x97 Kijevo 1-\xc4\x85j\xc4\x85 karo mokykl\xc4\x85. Kaip Rusijos imperijos kariuomen\xc4\x97s karininkas dalyvavo Pirmajame pasauliniame kare, su\xc5\xbeeistas. 1917\xc2\xa0m. paskirtas \xc5\xa1turmuotoj\xc5\xb3 bataliono vadu. 1918\xc2\xa0m. gr\xc4\xaf\xc5\xbeo \xc4\xaf Lietuv\xc4\x85, Vilniaus kra\xc5\xa1te telk\xc4\x97 partizan\xc5\xb3 b\xc5\xabr\xc4\xaf, jam vadovavo. Nuo 1918\xc2\xa0m. lapkri\xc4\x8dio 28 d. Lietuvos kariuomen\xc4\x97s savanoris, Pirmojo p\xc4\x97stinink\xc5\xb3 pulko bataliono vadas, dalyvavo nepriklausomyb\xc4\x97s kovose. 1919\xc2\xa0m. Marijampol\xc4\x97s, v\xc4\x97liau \xc5\xa0iauli\xc5\xb3 karo komendantas, ypating\xc5\xb3 pavedim\xc5\xb3 karininkas prie Vyriausiojo kariuomen\xc4\x97s vado. Kovojo su bol\xc5\xa1evikais operacijoje u\xc5\xbeimant Panev\xc4\x97\xc5\xbe\xc4\xaf, Kupi\xc5\xa1k\xc4\xaf, Obelius bei Zarasus. 1919\xc2\xa0m. ruden\xc4\xaf kovose su bermontininkais prie Radvili\xc5\xa1kio sunkiai su\xc5\xbeeistas. 1919\xc2\xa0m. majoras. 1920\xc2\xa0m. Vidaus reikal\xc5\xb3 ministerijos Kauno policijos vadas, De\xc5\xa1imtojo p\xc4\x97stinink\xc5\xb3 pulko vadas. 1920\xe2\x80\x931921\xc2\xa0m. I r\xc5\xab\xc5\xa1ies ypating\xc5\xb3 reikal\xc5\xb3 karininkas prie Vyriausiojo kariuomen\xc4\x97s vado. Nuo 1921\xe2\x80\x931922\xc2\xa0m. vidaus reikal\xc5\xb3 ministerijos policijos inspektorius, Pilie\xc4\x8di\xc5\xb3 apsaugos departamento administracijos skyriaus vir\xc5\xa1ininkas, nuo 1922\xc2\xa0m. rugpj\xc5\xab\xc4\x8dio 1 d. \xc5\xa1io departamento vicedirektorius, nuo 1924\xc2\xa0m. sausio i d. referentas, 1925\xc2\xa0m.\xc2\xa0\xe2\x80\x93 direktorius. Nuo 1925 m. bir\xc5\xbeelio 12 d. iki 1939 m. liepos 1 d. Utenos apskrities vir\xc5\xa1ininkas ir valdybos pirmininkas. Aktyviai dalyvavo tautinink\xc5\xb3 s\xc4\x85jungos Utenos skyriaus, kuriam vadovavo gydytojas Povilas Svilas, veikloje, r\xc4\x97m\xc4\x97 Antano Namiko iniciatyv\xc4\x85, \xc4\xafsteigiant Utenoje kra\xc5\xa1totyros muziej\xc5\xb3. Nuo 1939 m. liepos 1 d. iki 1940 m. bir\xc5\xbeelio 14 d. Alytaus, apskrities vir\xc5\xa1ininkas._NEWLINE_1944\xc2\xa0m. prasid\xc4\x97jus antrajai TSRS okupacijai liko Lietuvoje, slapst\xc4\x97si, palaik\xc4\x97 ry\xc5\xa1ius su su Krekenavos ir Ramygalos vals\xc4\x8diaus partizanais. 1947\xc2\xa0m. gegu\xc5\xbe\xc4\x97s 25 d. suimtas, ilgai kankintas, 1948\xc2\xa0m. nuteistas 25\xc2\xa0m. ir i\xc5\xa1ve\xc5\xbetas \xc4\xaf Spasko lager\xc4\xaf prie Karagandos, Kazachija. D\xc4\x97l sveikatos ir senatv\xc4\x97s 1955\xc2\xa0m. paleistas.'